Ҙур тау системаһы, Үҙәк Кордильер тауҙары, утрауҙың төньяҡ-көнбайышынан үтә. Унан көньяҡҡа табан әллә ни бейек булмаған Самбалес тауҙары урынлашҡан, ә көнсығышта — Кордильерҙы икенсе бер тауҙар теҙмәһе Сьерра-Мадренан Кагаян йылғаһы үҙәне айыра. Кагаян — Филиппиндағы иң ҙур йылға. Сьерра-Мадре һәм Самбалес тауҙары араһында Үҙәк-Лусон тигеҙлеге ята, ул 11 000 квадрат километр майҙанды биләй. Дөгө үҫтереүсе төп район ул. Тигеҙлектең ҡап уртаһында Араят тауы урынлашҡан.